Document ID: 31976R0707

Tarybos reglamentas (EEB) Nr. 707/76
1976 m. kovo 25 d.
dėl šilkverpių augintojų gamintojų grupių pripažinimo
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį, ypač į jos 43 straipsnį,
atsižvelgdama į Komisijos pasiūlymą,
atsižvelgdama į Europos Parlamento nuomonę [1],
atsižvelgdama į Ekonomikos ir socialinių reikalų komiteto nuomonę [2],
kadangi, siekiant padėti užtikrinti normalias pajamas šilkverpių augintojams ir stabilizuoti šių produktų rinką, turėtų būti skatinama centralizuota pasiūla ir bendrais augintojų veiksmais jų gamybos atitikimas rinkos poreikiams;
kadangi šių tikslų galima siekti sudarant gamintojų grupes, kurios įpareigoja savo narius laikytis tam tikrų gamybos ir pardavimo taisyklių;
kadangi, siekiant išvengti gamintojų diskriminacijos ir užtikrinti visų taikomų veiksmų vienumą ir veiksmingumą, turėtų būti nustatytos visoje Bendrijoje taikomos sąlygos, kurių gamintojų grupės turėtų laikytis, kad valstybės narės jas pripažintų,
PRIĖMĖ ŠĮ REGLAMENTĄ:
1 straipsnis
Šiame reglamente "pripažinta gamintojų grupė" - tai šilkverpių augintojų grupė, kurią patys augintojai sudarė kuriam nors iš šių tikslų:
a) skatinti centralizuotą pasiūlą;
b) aprūpinti susijungusius augintojus atitinkamais techniniais ištekliais, reikalingais paruošti, laikyti ir parduoti auginant šilkverpius gautus produktus, su sąlyga, kad:
- gamintojų grupė parduos visą jų produkciją, t. y. didmeninėje prekyboje arba vartojimo pramonei, nors tam tikro kiekio atžvilgiu grupė gali atleisti augintojus nuo šio įsipareigojimo,
- jie taikys gamybos ir pardavimo taisykles, patvirtintas gamintojų grupės, kuri paskirta derinti pasiūlą bei produkto kokybę su rinkos poreikiais,
ir kurią valstybė narė pripažino remdamasi 2 straipsniu.
2 straipsnis
1. Valstybės narės pripažįsta grupes, jei jų veikla apima kokonų gamybą bei pardavimą ir jei jos prašo pripažinimo bei atitinka toliau nurodytus bei 1 straipsnyje nustatytus reikalavimus:
a) jos privalo pateikti atitinkamo lygio ekonominės veiklos įrodymus;
b) vykdydamos veiklą savo srityje vengia bet kokios Bendrijos augintojų diskriminacijos, inter alia, pilietybės arba jų įsisteigimo vietos atžvilgiu;
c) turi juridinio asmens statusą arba pagal nacionalinę teisę - pakankamą teisnumą naudotis teisėmis ir prisiimti įsipareigojimus;
d) į savo įstatus įtraukia:
- įsipareigojimą atskirai vesti veiklos, kurių atžvilgiu joms suteiktas pripažinimas, apskaitą,
- nuostatas, kuriomis siekiama užtikrinti, kad grupės nariai, norintys atsisakyti narystės, galėtų išstoti ne anksčiau kaip po trejų metų nuo grupės pripažinimo, apie savo ketinimus iš anksto pranešę ne mažiau kaip prieš metus. Šios nuostatos taikomos nepažeidžiant kitų nacionalinės teisės nuostatų, skirtų konkrečiais atvejais apsaugoti grupę arba kreditorius nuo bet kokių finansinių pasekmių, kurios gali atsirasti nariui pasitraukus iš grupės, arba neleisti nariui pasitraukti finansinių metų eigoje;
e) neturi kitų narių, tik šilkverpių augintojus.
2. Valstybė narė, kurios teritorijoje gamintojų grupė įregistravo savo buveinę, kompetentinga pripažinti gamintojų grupes.
3 straipsnis
Jei būtina, išsamios šio reglamento taikymo taisyklės patvirtinamos 1970 m. birželio 29 d. Tarybos reglamento (EEB) Nr. 1308/70 dėl bendro linų ir kanapių rinkos organizavimo [3] su pakeitimais, padarytais Aktu dėl stojimo sąlygų ir sutarčių pakeitimų [4], 12 straipsnyje numatyta tvarka.
4 straipsnis
Šis reglamentas įsigalioja 1976 m. balandžio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1976 m. kovo 25 d.

Labels: 6